Γιώργος Ζήνδρος

Ο **Γιώργος Ζήνδρος** είναι Έλληνας βετεράνος διεθνής ποδοσφαιριστής, ο οποίος γεννήθηκε το 1955 στην Οράντεα της Ρουμανίας και αποτέλεσε βασικό στέλεχος της επιτυχημένης ομάδας του Άρη στα τέλη της δεκαετίας του '70 και τις αρχές της δεκαετίας του '80.

## Καριέρα ποδοσφαιριστή
### Σε συλλογικό επίπεδο
Πρώτη ομάδα του Ζήνδρου ήταν η ρουμάνικη Μπίχορ, στην οποία εντάχθηκε σε ηλικία 11 ετών και στα 17 του έπαιξε στην Α’ ομάδα του συλλόγου. Σε ηλικία 19 ετών, είχε δυο επιλογές: είτε να υπηρετήσει τη στρατιωτική του θητεία οπότε θα έπαιρνε υποχρεωτικά μεταγραφή σε μια εκ των Στεάουα ή Ντιναμό Βουκουρεστίου είτε θα συνέχιζε τις σπουδές τους (όπως και έκανε) και μεταγράφηκε στην ΦΚ Ουνιβερσιτάτεα Κραϊόβα.

Το 1976, μετακόμισε στην Ελλάδα, υπογράφοντας συμβόλαιο με τον Άρη, στον οποίο προπονητής ήταν ο Αλκέτας Παναγούλιας. Με σταθερά καλή παρουσία στο ελληνικό πρωτάθλημα, η ομάδα του Άρη διεκδίκησε τον τίτλο την σεζόν 1978-79, κατακτώντας τελικά την τρίτη θέση αλλά πετυχαίνοντας το απόλυτο της έδρας με 17 νίκες σε 17 αγώνες.

Την επόμενη χρονιά, ο Άρης ισοβάθμισε στην πρώτη θέση του πρωταθλήματος με τον Ολυμπιακό, χάνοντας στο μπαράζ του Βόλου. Παράλληλα, προκρίθηκε στον τρίτο γύρο του κυπέλλου ΟΥΕΦΑ, όπου αποκλείστηκε από την γαλλική ΑΣ Σαιντ-Ετιέν, έχοντας πιο πριν αποκλείσει την πορτογαλική Μπενφίκα και την ιταλική Περούτζια. Ο Ζήνδρος πέτυχε επτά γκολ στο πρωτάθλημα και άλλα τρία στην Ευρώπη, βοηθώντας στην επιτυχημένη πορεία της ομάδας του.

Στις 2 Νοεμβρίου 1980, ο Άρης συνέτριψε τον ΟΦΗ με 4-0 τους Κρήτες με δύο γκολ του Ντίνου Κούη (14’ κεφαλιά, 47’ πέναλτι) και άλλα τόσα του Κώστα Δράμπη (21’, 85’). Όμως το ρεκόρ του αγώνα πραγματοποιήθηκε από τον Ζήνδρο που έστειλε 4 φορές την μπάλα στο δοκάρι σε ισάριθμα σουτ που επιχείρησε, όλα στο πρώτο ημίχρονο, στο 3’, στο 25’, ξανά στο 25’ και στο 32’. Οι "κίτρινοι" είχαν ακόμη 3 δοκάρια, σε προσπάθειες των Κώστα Δράμπη (28’), Θαλή Τσιριμώκου (61’), Γιάννη Βένου (81’). Δοκάρι είχε και ο ΟΦΗ με τον Χοχότε Όρε (51’). Συνολικά η μπάλα κατέληξε 8 φορές στο δοκάρι!

Η ομάδα του Άρη συνέχισε να είναι ανταγωνιστική μέχρι τα μέσα της δεκαετίας του '80, έχοντας φθίνουσα πορεία από εκεί και έπειτα. Ο Ζήνδρος μεταγράφηκε το 1984 στον Ολυμπιακό, παίζοντας σε μόλις πέντε αγώνες μέχρι το 1986.

Τα τελευταία δύο χρόνια της καριέρας του αγωνίστηκε στον Απόλλων Καλαμαριάς, πετυχαίνοντας 4 γκολ σε 46 αγώνες.

Πλέον, εργάζεται ως πολιτικός μηχανικός.

### Εθνική Ελλάδας
Με την Εθνική Ελλάδος πραγματοποίησε δύο συμμετοχές, στις 11 Νοεμβρίου 1980 στο φιλικό εναντίον της Αυστραλίας που έληξε 3-3 και στις 14 Νοεμβρίου 1981 στο Τορίνο εναντίον της Ιταλίας, όπου το αποτέλεσμα ήταν 1-1, για την προκριματική φάση του Μουντιάλ του 1982.

## Παραπομπές

## Πηγές

* Άρης 1914 - 2002, Οι μεγάλες στιγμές της ιστορικής ομάδος *Καριπίδης Άγγελος*
* Η Ιστορία του Άρη 1914-2000, *Κωνσταντίνος Ίντος*
* Γιώργος Ζήνδρος Πού Είναι Τώρα Ποδοσφαιριστές | balleto.gr

## Εξωτερικοί σύνδεσμοι
* Αρης ποδόσφαιρο - Γιώργος Ζήνδρος (1976-1984) - YouTube
* Γιώργος Ζήνδρος - Η ιστορία ενός ζογκλέρ

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Απόλλων Καλαμαριάς
Κατηγορία:Επιθετικοί ποδοσφαιριστές
Κατηγορία:Έλληνες ομογενείς ποδοσφαιριστές
Κατηγορία:Ρουμάνοι ελληνικής καταγωγής